b'\n_START_ARTICLE_\nJos\xc3\xa9 S\xc3\xb3crates\n_START_SECTION_\nEl\xc3\xa4m\xc3\xa4\n_START_PARAGRAPH_\nS\xc3\xb3crates on alun perin ammatiltaan tieinsin\xc3\xb6\xc3\xb6ri. H\xc3\xa4n liittyi Sosialistipuolueeseen vuonna 1981 ja nousi Portugalin parlamenttiin vuonna 1987. Vuonna 1995 h\xc3\xa4nest\xc3\xa4 tuli Ant\xc3\xb3nio Guterresin ensimm\xc3\xa4isen hallituksen ymp\xc3\xa4rist\xc3\xb6ministeri. Kaksi vuotta my\xc3\xb6hemmin h\xc3\xa4n siirtyi urheiluministeriksi ja oli yksi vuoden 2004 jalkapallon Euroopan-mestaruuskilpailujen puuhamiehist\xc3\xa4. Vuonna 1999, kun Guterres muodosti toisen hallituksensa, S\xc3\xb3crates palasi ymp\xc3\xa4rist\xc3\xb6ministerin paikalle.\n_START_SECTION_\nSosialistipuolueen johdossa ja p\xc3\xa4\xc3\xa4ministerin\xc3\xa4\n_START_PARAGRAPH_\nSosialistipuolue joutui oppositioon keskusta-oikeistoon lukeutuvan Sosiaalidemokraattisen puolueen voitettua vuoden 2002 parlamenttivaalit puheenjohtajansa Jos\xc3\xa9 Manuel Barroson johdolla. Sosialistipuolueen puheenjohtaja Ferro Rodrigues erosi paikaltaan vuonna 2004, mink\xc3\xa4 j\xc3\xa4lkeen Jos\xc3\xa9 S\xc3\xb3crates valittiin uudeksi johtajaksi lopulta hyvin selv\xc3\xa4sti. H\xc3\xa4n sai puolueen j\xc3\xa4sen\xc3\xa4\xc3\xa4nestyksess\xc3\xa4 24. syyskuuta 2004 l\xc3\xa4hes 80\xc2\xa0% \xc3\xa4\xc3\xa4nist\xc3\xa4 vastaehdokkainaan Manuel Alegre ja Jo\xc3\xa3o Soares. _NEWLINE_S\xc3\xb3cratesin johdolla sosialistit saavuttivat vuoden 2005 parlamenttivaaleissa "maanvy\xc3\xb6ryvoiton", joka johtui suurelta osin silloisen p\xc3\xa4\xc3\xa4ministerin Pedro Santana Lopesin suuresta ep\xc3\xa4suosiosta kansan keskuudessa. Santana Lopesin edelt\xc3\xa4j\xc3\xa4 Jos\xc3\xa9 Manuel Barroso oli j\xc3\xa4tt\xc3\xa4nyt p\xc3\xa4\xc3\xa4ministerin paikan kes\xc3\xa4ll\xc3\xa4 2004 tultuaan valituksi Euroopan komission puheenjohtajaksi. Presidentti Jorge Sampaio pyysi 24. helmikuuta S\xc3\xb3cratesia muodostamaan uuden hallituksen. S\xc3\xb3crates ja h\xc3\xa4nen hallituksensa astuivat virkaansa 12. maaliskuuta 2005._NEWLINE_Vuoden 2009 vaaleissa sosialistit menettiv\xc3\xa4t 8,4 prosenttiyksikk\xc3\xb6\xc3\xa4 kannatustaan, mutta puolue jatkoi edelleen suurimpana. Sosialistipuolue oli ainoa parlamentissa edustettu puolue, joka menetti kannatustaan. Sosialistit menettiv\xc3\xa4t my\xc3\xb6s vuoden 2005 vaaleissa saavuttamansa enemmist\xc3\xb6n parlamentissa._NEWLINE_S\xc3\xb3cratesin toisen kauden ohjelmaan kuului suuria talouden elvytyshankkeita etenkin infrastruktuurin alalle: suurnopeusjuna AVE:n reitin rakentaminen yhdist\xc3\xa4m\xc3\xa4\xc3\xa4n Madrid Lissaboniin, Oportoon ja Vigoon, kolmas silta Tajon yli ja uusi Lissabonin lentokentt\xc3\xa4. Sosialistit lupasivat my\xc3\xb6s vaaliohjelmassaan laillistaa homoavioliitot, josta konservatiivioppositio, katolinen kirkko ja osa sosialisteista vaativat kansan\xc3\xa4\xc3\xa4nestyst\xc3\xa4._NEWLINE_Toukokuun 2010 puoliv\xc3\xa4liss\xc3\xa4 Portugali kuitenkin aloitti s\xc3\xa4\xc3\xa4st\xc3\xb6toimet ja veronkorotukset Kreikan velkakriisin vanavedess\xc3\xa4 tavoitteena maan budjettivajeen leikkaaminen vuoden 2009 9,4 prosentista 4,6 prosenttiin. _NEWLINE_S\xc3\xb3crates erosi 23. maaliskuuta 2011, kun kaikki viisi oppositiopuoluetta \xc3\xa4\xc3\xa4nestiv\xc3\xa4t h\xc3\xa4nen s\xc3\xa4\xc3\xa4st\xc3\xb6ohjelmaansa ja veronkorotuksia vastaan. Toimien hyv\xc3\xa4ksymisell\xc3\xa4 olisi voitu v\xc3\xa4ltt\xc3\xa4\xc3\xa4 Kreikalle ja Irlannille 2010 my\xc3\xb6nnettyjen kaltainen pelastussuunnitelma._NEWLINE_S\xc3\xb3crates vangittiin marraskuussa 2014 ja h\xc3\xa4nt\xc3\xa4 syytet\xc3\xa4\xc3\xa4n korruptiosta, veropetoksesta ja rahanpesusta.'